הוועדה המסדרת, כנסת 22, פרוטוקול מספר 3, 2019-11-04 10:00

אברהם (אבי) ניסנקורן: בוקר טוב לחברי הוועדה ולנוכחים.

אברהם (אבי) ניסנקורן: אני פותח את ישיבת הוועדה המסדרת.

אברהם (אבי) ניסנקורן: אנחנו נתחיל בנושא שעל סדר היום ואמרנו שנעביר.

אברהם (אבי) ניסנקורן: על פי חוק יסודות התקציב: "את חלוקת תקציב הביטחון לסעיפים, לתחומי פעילות ולתכניות תקבע, לפי הצעת הממשלה, ועדה משותפת של ועדת הכספים ושל ועדת החוץ והביטחון של הכנסת".

אברהם (אבי) ניסנקורן: בדין ודברים עם סיעות הבית ובהסכמה כללית עמן אנחנו הגענו לרשימה מוסכמת של 6 חברים בוועדת כספים ו-6 חברים בוועדת חוץ וביטחון.

אברהם (אבי) ניסנקורן: החברים מטעם הוועדה הזמנית לענייני כספים: אורית פרקש הכהן, מיקי לוי, עודד פורר, משה גפני שגם ישמש כיושב-ראש הוועדה, אורלי לוי אבקסיס ומרדכי יוגב; מטעם הוועדה הזמנית לענייני חוץ וביטחון יכהנו חברי הכנסת: גבי אשכנזי שיתאם את פעילות הוועדה עם משה גפני, גדעון סער, יואב קיש, מכלוף מיקי זהר, יואב בן-צור ויאיר גולן.

אברהם (אבי) ניסנקורן: יושב-ראש הוועדה יהיה חבר הכנסת משה גפני שגם יתאם את הפעילות עם חבר הכנסת גבי אשכנזי.

אברהם (אבי) ניסנקורן: הוועדה בת 12 חברים.

אברהם (אבי) ניסנקורן: אני מאחל הצלחה לכל חברי הוועדה.

אברהם (אבי) ניסנקורן: אני צריך להגיד שאנחנו פעלנו במסגרת הוועדה הזאת לתת ייצוג ברשימה לכל סיעות הבית.

אברהם (אבי) ניסנקורן: אני שמח שזה התרצה וכל סיעות הבית חברות בוועדה.

אברהם (אבי) ניסנקורן: זה מה שיש על סדר היום.

אברהם (אבי) ניסנקורן: אני רוצה להגיד כמה דברים בהזדמנות הזאת.

אברהם (אבי) ניסנקורן: יש לנו הרבה מחלוקות, ובמחלוקות אנחנו נריב ונתעמת.

אברהם (אבי) ניסנקורן: אני אשתדל, וזה חשוב, שדרך הפעולה והדיבור צריכות להיות דרך פעילות נורמטיבית שמכבדת את חברי הכנסת ואת הבית.

אברהם (אבי) ניסנקורן: אני מקווה שזה מה שיקרה בתקופה שאני יושב-ראש הוועדה המסדרת.

אברהם (אבי) ניסנקורן: הדבר השני שחשוב לי להגיד הוא שיש דברים שהם בקונצנזוס ולא במחלוקת.

אברהם (אבי) ניסנקורן: הפעילות של הכנסת משותקת תקופה ארוכה.

אברהם (אבי) ניסנקורן: גם חברי הכנסת חשים בזה וגם הציבור חש בזה.

אברהם (אבי) ניסנקורן: זה מתסכל גם את חברי הכנסת כי אנשים נבחרו כדי לעשות פעילות.

אברהם (אבי) ניסנקורן: אנחנו צריכים בתפר הזה בין המצב שאנחנו בתקופה של אי ודאות פוליטית לבין מצב של תפקוד הכנסת לעשות איזונים.

אברהם (אבי) ניסנקורן: אני דיברתי עם חבר הכנסת אלקין ועם סיעות נוספות לשקול להקים ועדות מיוחדות שיתחילו לפעול בנושאים שאינם במחלוקת ולהביא אותם בהסכמה ונקבע את ראשי הוועדה ואת חברי הוועדה בהסכמה באופן שנתחיל לעשות פעילות יכול להיות שנעשה השבוע עוד ישיבה של הוועדה המסדרת.

אברהם (אבי) ניסנקורן: יש הרבה מאוד דוגמאות: זה נושאים חברתיים ונושאים אזרחיים, אבל זה נושאים תקועים וצריכים פעילות.

אברהם (אבי) ניסנקורן: חלק מהנושאים מעבירים לפה לוועדה וחלק מהנושאים צריכים ליזום או חברים אחרים חושבים שצריך ליזום.

אברהם (אבי) ניסנקורן: כל אחד מהחברים פה שחושב שצריך להקים ועדה מיוחדת באיזשהו נושא שיפנה אליי גם אישית, לא משנה מאיזו סיעה, ואנחנו נבחן את אפשרות ההקמה.

אברהם (אבי) ניסנקורן: הוועדות המיוחדות האלה פועלות עד הוועדות הקבועות כך שאין חשש למצב קבוע.

אברהם (אבי) ניסנקורן: אם יהיו חקיקות הן יעברו דרך הוועדה המסדרת.

אברהם (אבי) ניסנקורן: לכן זה בסך הכול פעילות לטובת הכנסת ולטובת האזרחים.

אברהם (אבי) ניסנקורן: מצביעים על ההרכב, בבקשה.

אברהם (אבי) ניסנקורן: מי בעד?

אברהם (אבי) ניסנקורן: מי נגד?

אברהם (אבי) ניסנקורן: מי נמנע?

אברהם (אבי) ניסנקורן: בעד ההצעה – פה אחד

אברהם (אבי) ניסנקורן: נמנעים – אין

אברהם (אבי) ניסנקורן: ההצעה אושרה פה-אחד.

אברהם (אבי) ניסנקורן: עוד מישהו רוצה להתייחס?

אברהם (אבי) ניסנקורן: בבקשה.

יואב סגלוביץ': - - - היו הצעות לסדר בשבוע שעבר וחלק מהן היו להעביר לוועדה.

יואב סגלוביץ': הוועדה הקיימת היא רק הוועדה המסדרת.

יואב סגלוביץ': בעיקרון אם לא נאמר "ועדת כספים" כנראה זה עובר לוועדה מסדרת.

ירדנה מלר הורוביץ: לוועדה המסדרת לקביעה לאן זה יעבור שכשיקומו ועדות.

יואב סגלוביץ': בשבוע שעבר עלה עניין התקצוב לנושא אלימות במשפחה ונאמר שזה יעבור לוועדה.

יואב סגלוביץ': זה עלה שוב היום כי קרה הרצח.

יואב סגלוביץ': זה דבר שעובר לבד.

יואב סגלוביץ': זה אמור לעבור לוועדה המסדרת?

אברהם (אבי) ניסנקורן: זאת בדיוק דוגמה למה שאמרתי לפני כן שמצד אחד אין לנו עדיין ועדת פנים קבועה שזה היה עובר באופן טבעי אליה ומצד שני יש פה נושא שעבר לוועדה המסדרת וזה נושא חשוב.

אברהם (אבי) ניסנקורן: אז אמרתי, בנושאים כאלה אפשר להקים ועדה מיוחדת שתדון בנושאים האלה, שיהיו לה סמכויות של ועדה רגילה חוץ מחקיקה שתצטרך לעבור דרך ועדה מסדרת.

אברהם (אבי) ניסנקורן: והיא תפעל עד ועדה קבועה כדי שנושאים לא ייתקעו ושיהיה פתח לדיון.

אברהם (אבי) ניסנקורן: דרך אגב, אלה לא נושאים שצריכים להיות במחלוקת.

תמר זנדברג: הוועדות המיוחדות האלה זה ועדות מיוחדות או אלה הוועדות הרגילות הזמניות?

תמר זנדברג: כלומר, זאת ועדת חינוך או ועדה מיוחדת?

אברהם (אבי) ניסנקורן: יש שתי אפשרויות: אפשרות אחת היא ועדה קבועה.

אברהם (אבי) ניסנקורן: קובעים אותה ואין ועדות זמניות בוועדות הקבועות חוץ משלוש הוועדות שהקמנו.

אברהם (אבי) ניסנקורן: כרגע אין הסכמה רחבה להקים ועדה קבועה נוספת.

אברהם (אבי) ניסנקורן: אם תהיה אנחנו נדון.

תמר זנדברג: אין דבר כזה ועדה קבועה זמנית?

אברהם (אבי) ניסנקורן: לא.

אברהם (אבי) ניסנקורן: אין הסכמה כרגע לוועדה קבועה נוספת.

אברהם (אבי) ניסנקורן: יכול להיות שתהיה.

אברהם (אבי) ניסנקורן: בכנסת הקודמת הקמנו את ועדת החינוך, למשל.

אברהם (אבי) ניסנקורן: כרגע הפתרון ביניים הוא שכשעולה נושא כמו אלימות וכל עוד אין הסכמה להקמת ועדה קבועה נוספת אפשר להקים ועדה מיוחדת שתדון בנושא האלימות, והיא תפעל עד שתהיה ועדת פנים.

תמר זנדברג: הבנתי.

אברהם (אבי) ניסנקורן: מאיר, בבקשה.

מאיר כהן: אין שום מניעה לכנסת כריבון בפני עצמו ורשות מחוקקת להקים את כל הוועדות.

מאיר כהן: אבל נהוג לא להקים ועדות עד שלא חותמים על הסכם קואליציוני ואין ממשלה.

מאיר כהן: אבל אני מציע שזה לא יהיה כפטריות אחרי הגשם.

מאיר כהן: בכל אופן אנחנו נמצאים במצב של כנסת מעבר.

אברהם (אבי) ניסנקורן: ברור.

מאיר כהן: לכן זה לדברים כמו למשל כשהקמנו את ועדת החינוך בפעם שעברה בגלל פתיחת שנת הלימודים.

מאיר כהן: אז אם יש משהו בוער אז בוודאי שנתכנס ונקים את הוועדה.

מאיר כהן: אבל, יואב, אתה צריך להבין שיהיו הרבה דברים, לצערי הגדול שיהיו כמו ערמונים שבוערים באש ואני לא חושב שכנסת מעבר צריכה להוציא את כל הערמונים האלה.

מאיר כהן: יהיו סוגיות שלא נוכל להקים עליהן ועדות.

מאיר כהן: אני מציע, למשל, שבנושא בריאות וחינוך זה יהיה בנפשנו.

מאיר כהן: אתמול דיברתי עם אבי אז הוא דיבר על הרעיון איך נעבור את החורף בכל מצבי הרפואה.

מאיר כהן: אנחנו יודעים שיש בעיה מסוימת; בנושא חינוך יש לנו חנוכה אוטוטו.

מאיר כהן: אולי נעשה משהו של בריאות ורווחה בנושא של אלף ואחד דברים קשורים.

קטי קטרין שטרית: או מלאי מזרקי האפיפן שנגמר לילדים האלרגיים.

מאיר כהן: זה בריאות.

קטי קטרין שטרית: אני ממשיכה את מה שאתה אומר.

מאיר כהן: בדרך כלל, מניסיון, הקימו ועדות זמניות של חינוך ורווחה וכמובן חוץ וביטחון.

אברהם (אבי) ניסנקורן: אני אתן עוד דוגמה.

אברהם (אבי) ניסנקורן: הייתה מחאת נכים בשבוע שעבר על כך שלא מיישמים את ההסכם.

אברהם (אבי) ניסנקורן: גובה העלות של ההסכם כבר קבועה בחוק, רק צריך לקבוע את הפעימות אבל במסגרת העלות שקבועה בחוק.

אברהם (אבי) ניסנקורן: על-פי החוק, צריכים להקים את זה עד סוף 2019.

אברהם (אבי) ניסנקורן: חבר הכנסת עודד פורר פנה אליי בנושא הזה ואמר לי שהוא חושב שצריך לפעול בנושא הזה.

אברהם (אבי) ניסנקורן: זה נושא שלדעתי אפשר להקים ועדה מיוחדת לפתור אותו.

תמר זנדברג: ועדה מיוחדת לענייני הנכים?

תמר זנדברג: כי אם אתה צריך חינוך או רווחה - -

מאיר כהן: רווחה.

תמר זנדברג: אבל מה ההבדל בין זה לבין ועדה קבועה שאי אפשר להקים אותה?

אברהם (אבי) ניסנקורן: אפשר להקים ועדות קבועות, לא אמרנו שאי אפשר.

תמר זנדברג: אבל אתה אומר - -

אברהם (אבי) ניסנקורן: אני מנסה לעבוד פה בתפר.

אברהם (אבי) ניסנקורן: כל עוד אין פה הסכמה רחבה לוועדות קבועות ועדיין צריך לייצר פעילות לא צריכות להיות אין-סוף ועדות מיוחדות אבל צריכים לשחרר שסתומים.

תמר זנדברג: אני מבינה, אני איתך.

תמר זנדברג: אבל אפשר להקים ועדה מיוחדת לענייני רווחה?

מאיר כהן: כן.

תמר זנדברג: זה לא נחשב ועדה קבועה זמנית?

עודד פורר: לא לענייני רווחה.

עודד פורר: את יכולה לקחת נושא מסוים ספציפי - -

אברהם (אבי) ניסנקורן: לכן אמרתי שהכול עניין של איזונים.

אברהם (אבי) ניסנקורן: אם באים ואומרים שאנחנו עושים ועדה להיערכות לחורף בנושא הבריאות אז באופן כולל זה היערכות לחורף בנושא הבריאות.

אברהם (אבי) ניסנקורן: אנחנו לא עושים ועדת בריאות כי זה בעצם ועדה קבועה.

אברהם (אבי) ניסנקורן: שרן, בבקשה.

שרן השכל: האמת היא שזה בסדר.

ניר ברקת: אני רוצה להציע משהו נועז.

ניר ברקת: יכול להיות שמה שצריך לעשות זה להקים דווקא מקסימום ועדות קבועות אבל עם הסכמה שלא מעלים משהו שום דבר שנוי במחלוקת.

ניר ברקת: למה?

ניר ברקת: כי הכנסת גם ככה לא עבדה תקופה מאוד ארוכה.

ניר ברקת: אני מסכל על השלטון המקומי.

ניר ברקת: הם רוצים לשבות.

ניר ברקת: הם בלחץ ענק.

ניר ברקת: למען האמת אני לא חושב שיש נושא שלא נדרש להידון בוועדה הרלוונטית הקבועה.

ניר ברקת: אז מדוע שלא נקבל החלטה שהולכים על מקסימום ועדות קבועות, לא מינימום, עם הבנה שאם נפתור בתקופת המעבר הזאת עוד קצת בעיות של עם ישראל, דיינו.

תמר זנדברג: - - -

ניר ברקת: ממילא אנחנו אומרים שלא יהיה נושא שיעלה ששנוי במחלוקת.

ניר ברקת: הנושאים שלא שנויים במחלוקת הם הרבה יותר גדולים מהנושאים שכן שנויים במחלוקת.

תמר זנדברג: ואחרי זה יחליפו את החברים?

ניר ברקת: כן.

ניר ברקת: הכול בהסכמה.

אברהם (אבי) ניסנקורן: אני מציע שתדבר היום אצלך בבית על הרעיון שלך כי כרגע הם מעדיפים את הרעיון של ועדות מיוחדות.

אברהם (אבי) ניסנקורן: דבר אצלך בבית.

אברהם (אבי) ניסנקורן: אני פתוח לקיים דיון על זה.

אברהם (אבי) ניסנקורן: עודד, בבקשה.

תמר זנדברג: אני בעד הרעיון שלך.

תמר זנדברג: מצוין.

עודד פורר: לפי מה שאני מבין, עדיין אין הסכמה רחבה גם על הוועדות המיוחדות.

עודד פורר: אני כן רוצה להגיד שהרי ברור לנו לחלוטין שאנחנו נמצאים בסיטואציה שראש הממשלה מוביל אותנו לבחירות נוספות.

עודד פורר: אם אנחנו הולכים לבחירות נוספות - -

ניר ברקת: לא יפה, עודד.

קטי קטרין שטרית: כן, האווירה עד עכשיו הייתה כל כך נינוחה והיה שיתוף פעולה.

עודד פורר: - - -

ניר ברקת: תנסה לדבר - - - עניין מהותי.

קטי קטרין שטרית: יושב-ראש המפלגה שלך מוביל אותנו מכאוס לכאוס.

עודד פורר: בסיטואציה כזאת ברור שהכנסת תמצא את עצמה עובדת בצורה חלקית עוד מספר חודשים - -

קטי קטרין שטרית: בשביל מה צריך את המשפטים המיותרים האלה?

עודד פורר: - - כי יש הבדל אם אנחנו יודעים שצפויה לקום ממשלה בשבועיים-שלושה הקרובים - -

ניר ברקת: אין הבדל.

ניר ברקת: לטובת הציבור אין הבדל.

עודד פורר: יש הבדל, ניר, כי אם אתה הולך לתקופת מעבר עד שתקום ממשלה אחרי בחירות נוספות בסביבות מאי-יוני צריך להידרש לזה ולחשוב איך לא נגיע למצב - - -

ניר ברקת: אבל מה הבעיה לדבר על מה שאינו שנוי במחלוקת ולאשר?

עודד פורר: אתם לא מסכימים לוועדות קבועות.

אברהם (אבי) ניסנקורן: אורלי, בבקשה.

אורלי פרומן: קודם כול אני רוצה לאחל לך בהצלחה כי זאת הישיבה הראשונה שאתה מנהל בוועדה המסדרת.

אברהם (אבי) ניסנקורן: תודה.

אורלי פרומן: אני רוצה להמשיך את מה שניר העלה אפרופו ועדה מיוחדת בנושא השלטון המקומי.

אורלי פרומן: כי כשהשלטון המרכזי משותק, וגם כשלא, אז מי שמטפל, בסופו של דבר, בחיי האזרחים יומיום זה השלטון המקומי.

אורלי פרומן: זה כל הרשויות המקומיות.

אורלי פרומן: לדעתי, כן צריך להקים תת-ועדה או ועדה מיוחדת שתעסוק בכל המענים שצריכים לקבל הרשויות המקומיות כדי למזער פגיעה.

מאיר כהן: הדבר היחיד זה שהיום בוועדת כספים יעבירו להם 1.1 מיליארד והיות שהייתי ראש עיר – תעזבו אותם.

מאיר כהן: תנו להם כסף – הם יודעים להסתדר.

אורלי פרומן: אם הם יעבירו היום וזה יפתור את הבעיה - -

מאיר כהן: תעבירו את הכסף היום והכול בסדר.

אברהם (אבי) ניסנקורן: עמר, בבקשה.

עמר בר-לב: לגבי השיטה שעלתה כאן – וכרגע השיטה לא משנה לי, אין ספק שיש הרבה נושאים שחייבים לקדם במדינה.

אברהם (אבי) ניסנקורן: זה מה שאני חושב.

אברהם (אבי) ניסנקורן: בדרך א' או בדרך ב'?

עמר בר-לב: גם אם לא נלך לבחירות פעם שלישית וגם אם נלך לבחירות פעם שלישית.

עמר בר-לב: למשל, כל הנושא של סל התרופות – יש עכשיו ועדה שיושבת על סל התרופות.

עמר בר-לב: אין לה תקציב, היא צריכה לקבל תקציב.

עמר בר-לב: חייבים לטפל בזה.

עמר בר-לב: זה דבר שלא יכול לחכות אפילו לחודשיים-שלושה עד שתהיה ממשלה, בהנחה שתהיה ממשלה עוד חודשיים-שלושה.

עמר בר-לב: לכן אני בהחלט בעד.

עמר בר-לב: אני די משוכנע שבנושא סל התרופות יש קונצנזוס.

עמר בר-לב: אין כאן עניין פוליטי.

עמר בר-לב: לכן נושאים כאלה חייבים להביא לידי ביטוי בפורום פורמלי שיכול לדון ולקבל החלטות.

קטי קטרין שטרית: אנחנו בסיעת הליכוד נקדם כל דבר לטובת המדינה ובהסכמה.

אברהם (אבי) ניסנקורן: אני דיברתי עם אלקין גם ביום שישי ועוד מעט אדבר איתו, וביקשתי הודעה שלהם.

אברהם (אבי) ניסנקורן: אם הם רוצים דרך א' בוועדות קבועות, כמו שניר הציע או בדרך ב' של ועדות מיוחדות בשביל לקדם דברים.

אברהם (אבי) ניסנקורן: יש דברים במחלוקת – עליהם נריב.

אברהם (אבי) ניסנקורן: אבל דברים שהם לא במחלוקת ואפשר לקדם, צריך לקדם.

אברהם (אבי) ניסנקורן: לכן אני מקווה שצפויה עוד ישיבה השבוע כדי שנתחיל לעבוד אופרטיבית בוועדות שנקים.

צבי האוזר: אי אפשר להעביר את נושא סל התרופות לוועדת כספים מידית?

צבי האוזר: אם זאת הבעיה מדובר פה בחיי אדם.

תמר זנדברג: יש עכשיו.

אברהם (אבי) ניסנקורן: זאת אחת הבעיות.

אברהם (אבי) ניסנקורן: אבל ועדת כספים לא יכולה להחליף את ועדת העבודה והרווחה, את ועדת הפנים, את ועדת הבריאות.

צבי האוזר: זה ברור.

צבי האוזר: אבל אד-הוק לסל התרופות.

עודד פורר: אתה יכול בנושא מסוים בוועדה המסדרת להחליט שאתה מעביר אותו והוא יידון בוועדה מסוימת.

אברהם (אבי) ניסנקורן: ברור.

אברהם (אבי) ניסנקורן: אבל גם ברמת חלוקת האחריות בין חברי הכנסת לא הכול צריכים לעשות חברי הכנסת של ועדת הכספים.

אברהם (אבי) ניסנקורן: בסוף צריך לעשות חלוקת אחריות.

אברהם (אבי) ניסנקורן: ספציפית ב-11:00 נושא סל הבריאות מגיע לוועדת כספים.

אברהם (אבי) ניסנקורן: אז מי שרוצה להשתתף, כמובן מוזמן.

צבי האוזר: לדיון כללי.

אברהם (אבי) ניסנקורן: לדיון בשני דברים: א', הקצאה של 40 מיליון שקל שדרשו לצורך היערכות לחורף.

אברהם (אבי) ניסנקורן: אבל אני מניח שסל התרופות גם יעלה באותה סקירה.

אברהם (אבי) ניסנקורן: גם מנכ"ל משרד הבריאות מגיע.

צבי האוזר: הציבור גם צופה בנו ומסתכל על מה שקורה כאן.

צבי האוזר: כשעלה נושא קונקרטי בישיבה בנושא סל התרופות הרי לא יעלה על הדעת שענייני סל התרופות לא יקודמו בגלל הדיון הפנימי שלנו על ועדות מיוחדות או ועדות קבועות.

צבי האוזר: לכן למען הסר ספק של הציבור הצופה בנו צריך לומר שנושא סל התרופות אינו מעוכב ומטופל על-ידי ועדת הכספים.

צבי האוזר: אם צריך בשביל זה איזושהי החלטה מיוחדת אני מציע שהוועדה המסדרת תקבל החלטה קונקרטית לעניין סל התרופות להעביר את זה לוועדת הכספים.

צבי האוזר: שם אסור דקה אחת שהנושא יתעכב.

מאיר כהן: אבל בוועדת הכספים נושא סל התרופות הוא לא הנושא העיקרי.

מאיר כהן: משרד הבריאות מבקש של 40 מיליון.

מאיר כהן: הוא לא צובע את זה לסל התרופות.

מאיר כהן: זה להיערכות לקראת החורף - -

אברהם (אבי) ניסנקורן: צבי, אנחנו נשתדל לעשות השבוע עוד ישיבה של ועדה מסדרת ולראות איך נושא סל הבריאות לא נופל בין הכיסאות ומקבל טיפול נאות בכנסת ישראל בין דרך ועדת הכספים ובין בדרך אחרת.

צבי האוזר: כן.

צבי האוזר: אבל שסל התרופות לא יתעכב.

אברהם (אבי) ניסנקורן: בסדר.

אברהם (אבי) ניסנקורן: זה מוסכם על כולם.

אברהם (אבי) ניסנקורן: תודה רבה.

אברהם (אבי) ניסנקורן: הישיבה נעולה.